Puk-rektor sê oor ‘Nazi-saluut’Die rektor van die Noordwes-Universiteit (NWU) se Potchefstroomkampus het onvoorwaardelik om verskoning gevra na berigte dat studente as deel van ‘n koshuisgroet ‘n gebaar uitgevoer het wat glo herinner aan die saluut van Nazi-Duitsland. Herman van Schalkwyk, rektor van die NWU se Potchefstroomkampus, sê die praktyk het reeds teen die einde van 2013 onder sy aandag gekom nadat hy ŉ foto ontvang het wat alreeds in 2011 geneem is. “Dit is jammer dat die foto nie destyds toe die aksie plaasgevind het, aan my bekend gemaak is nie. ’n Ondersoek na die praktyk is van stapel gestuur en daar is gevind dat nog gevalle voorkom waar groetgebare uitgevoer word wat as ‘n Nazi-saluut vertolk kan word. Die studentedekaan het op my versoek dadelik ‘n vergadering belê met die studenteleiers om aan hulle te verduidelik hoe hierdie groete geïnterpreteer kan word en dat dit dadelik gestaak moet word. Alle foto’s en video’s van die praktyk moes ook verwyder word. ‘n Week later het ek dit self opgevolg met ‘n soortgelyke boodskap aan alle primarii en koshuisouers.” Van Schalkwyk sê hoewel die betrokke studente hom verseker het dat dit nie hulle bedoeling was nie verstaan hy dat hierdie “onnadenkende en oningeligte handeling van ons studente kwetsend kan wees.” Jaco Jordaan, voorsitter van die studenteraad, het intussen gesê die Nazi-saluut is geensins ŉ simboliek waarmee hulle as studente geassosieer wil word nie. “Dit wat gebeur het, is onverskoonbaar wanneer ‘n mens spesifiek na die groetgebare kyk en wanneer die geskiedenis, simboliek en die agtergrond rondom hierdie groetgebaar verstaan word. Die feit bly staan dat die groet gebruik is en dat ons onsself onbedoeld in die beskuldigdebank geplaas het. Na gesprekke met die betrokke studente blyk dit egter dat hulle nie willens en wetens hierdie groetgebare gebruik het nie. Nooit was die bedoeling om iemand daarmee skade te berokken nie. Op geen stadium was die bedoeling om te assosieer met Nazi-Duitsland van 80 jaar gelede nie; inteendeel! Die enigste verweer waarop ons onself beroep is begrip vir die konteks waarbinne dié gebeure geskied het.”